钦定古今图书集成/明伦汇编/官常典/第649卷 > 王翊
## 钦定古今图书集成/明伦汇编/官常典/第649卷 > 王翊

按《开封府志》：“翊，许州人。正德三年知安平。先是，民多
争讼，邑令弗能折，辄讼之府，故府檄勾稽无虚日。翊
随剖折，曲中其情，府由是无讼者。虽邻邑求直，当道
亦往之，乞下翊。其明断类如此。视学政久弛，风化渐
漓，乃图修举，自斋堂号舍、庙庑门垣次第加缮。又自
教事常规外，别为私程，以课进修。政暇亲为解经，日”
移弗倦，士始知学。邑有社学，久为人占，翊复之，择师
以教，朔望考阅，以励勤怠。河间、真定、神武三卫，屯在
安平，军士相沿，不奉约束。翊以为“既在吾土，不从吾
教，可乎？”因立屯长，编总小甲以联属之，有顽梗者，即
绳以法。群盗起畿甸，攻城屠邑。翊筑堤挑堑。贼屡窥
城，身督民兵以死守之。擢德州守，民遮道攀留，共立
《去思碑》。